b"\n_START_ARTICLE_\nCastell de Santa \xc3\x80gueda\n_START_SECTION_\nSituaci\xc3\xb3\n_START_PARAGRAPH_\nEst\xc3\xa0 situat al Puig de Santa \xc3\x80gueda, a la part nord de l'illa, a uns 14 km de Ciutadella. De 264 m d'altitud, \xc3\xa9s la tercera muntanya m\xc3\xa9s alta de Menorca, despr\xc3\xa9s d'el Toro (357 m) i del Puig de s'Enclusa (274 m).\n_START_SECTION_\nHist\xc3\xb2ria\n_START_PARAGRAPH_\nAquesta antiga fortalesa es va aixecar en 1232, a l'\xc3\xa8poca de la dominaci\xc3\xb3 \xc3\xa0rab a Menorca. Va ser constru\xc3\xaft amb tota probabilitat sobre les runes d'un castrum o edificaci\xc3\xb3 romana anterior, segons la teoria avalada per les troballes de monedes i puntes de llan\xc3\xa7a identificatives d'aquesta civilitzaci\xc3\xb3._NEWLINE_En la documentaci\xc3\xb3 de l'\xc3\xa8poca apareix com a punt estrat\xc3\xa8gic militar i resid\xc3\xa8ncia palau dels governadors musulmans. Fou l'\xc3\xbaltim reducte de la resist\xc3\xa8ncia musulmana a l'illa, refugiant-s'hi el darrer rais de Manurqa Abu Umar ibn Said' fins que va capitular el 21 de gener de 1287, passant aix\xc3\xad Menorca a mans del rei Alfons III d'Arag\xc3\xb3. En record d'aquesta efem\xc3\xa8ride el rei cristi\xc3\xa0 va ordenar la construcci\xc3\xb3 d'una capella en mem\xc3\xb2ria de Santa \xc3\x80gueda._NEWLINE_Des de la construcci\xc3\xb3 de la capella, a mesura que el poble de Ferreries s'anava desenvolupant, el castell va entrar en decad\xc3\xa8ncia i a poc a poc va ser abandonat front al nou nucli de poblaci\xc3\xb3. Des de llavors, el castell de Santa \xc3\x80gueda ha sofert una important deterioraci\xc3\xb3 a causa de l'erosi\xc3\xb3 meteorol\xc3\xb2gica i de les agressions i espoliacions humanes._NEWLINE_A trav\xc3\xa9s de l'Ajuntament de Ferreries es va constituir l'Associaci\xc3\xb3 d'Amics de Santa \xc3\x80gueda, que ha promogut les primeres accions per evitar la deterioraci\xc3\xb3 de la cal\xc3\xa7ada romana d'acc\xc3\xa9s a la fortalesa, i en va impulsar la declaraci\xc3\xb3 com a B\xc3\xa9 d'Inter\xc3\xa8s General amb la intenci\xc3\xb3 de recuperar la integritat del recinte at\xc3\xa8s el seu valor hist\xc3\xb2ric i monumental."